บสก.ถอนฟ้องแนเชอรัล พาร์ค
แนเชอรัล พาร์ค โล่งออกคดี บสก.ถอนฟ้องหลังลูกหนี้รายอื่นชำระหนี้ครบถ้วน ช่วยลดภาระหนี้กว่า 135 ล้านบาท
18 พ.ย. 2553

แนเชอรัล พาร์ค โล่งออกคดี บสก.ถอนฟ้องหลังลูกหนี้รายอื่นชำระหนี้ครบถ้วน ช่วยลดภาระหนี้กว่า 135 ล้านบาท 
นายเสริมสิน สมะลาภา กรรมการผู้จัดการ บริษัท แนเชอรัล พาร์ค ( N-PARK ) เปิดเผยว่า เมื่อวันที่ 15 พ.ย.ที่ผ่านมา ศาลแพ่งกรุงเทพใต้ มีคำสั่งอนุญาตให้บริษัทบริหารสินทรัพย์กรุงเทพพาณิชย์การ ( บสก. ) หรือ โจทก์  ถอนฟ้องแนเชอรัล พาร์ค ในคดีแพ่งหมายเลขดำที่ ผบ. 1253/2552 เนื่องจากจำเลยอื่นได้ชำระหนี้ให้บสก. ครบถ้วนตามสัญญาปรับปรุงโครงสร้างหนี้แล้ว โจทก์จึงไม่ประสงค์ดำเนินคดีกับบริษัท ฯ ในฐานะผู้ค้ำอีกต่อไป
สำหรับการถอนฟ้องดังกล่าว ส่งผลให้แนเชอรัล พาร์ค มีภาระหนี้สินที่อาจเกิดขึ้นในอนาคตลดลง  เนื่องจากเดิมโจทก์ได้ฟ้องขอให้บริษัทในฐานะผู้ค้ำประกัน ชำระเงิน  135.31 ล้านบาท พร้อมดอกเบี้ยร้อยละ 15 ต่อปีของเงินต้นจำนวน 47.09 ล้านบาท นับถัดจากวันฟ้องเป็นต้นไปจนกว่าจะชำระหนี้เสร็จแก่โจทก์